ג'ים פילן

ג'יימס דאגלס פילֶן (באנגלית: James Douglas Pillen; נולד ב-31 בדצמבר 1955) הוא פוליטיקאי ואיש עסקים אמריקאי, המכהן כמושל נברסקה מאז ינואר 2023. פילן, חבר המפלגה הרפובליקנית, כיהן טרם היבחרו למושל כחבר מועצת העוצרים של אוניברסיטת נברסקה בין השנים 2013–2023.

 ראשית חייו 
פילן נולד בקולומבוס שבנברסקה, בנם של דייל ודורותי פילן. הוריו חקלאים. אביו שירת כחייל בצבא ארצות הברית במהלך מלחמת קוריאה, ונפטר בשנת 1999 בגיל 72. סבו היגר לארצות הברית מגרמניה, ושירת בצבא האמריקאי במהלך מלחמת העולם הראשונה. לאחר שסיים את לימודיו התיכוניים בבית הספר התיכון לייקוויו ב-1974, קיבל תואר ראשון במדעי בעלי החיים מאוניברסיטת נברסקה–לינקולן ולאחר מכן תואר דוקטור ברפואה וטרינרית מהמכללה לרפואה וטרינרית באוניברסיטת המדינה של קנזס.

 קריירה מקצועית 
בשנים 1975–1978 היה שחקן פוטבול בעמדת המגן האחורי של "נברסקה קורנהסקרס", תחת אימונו של טום אוסבורן, מאמן הפוטבול ולימים חבר בית הנבחרים של ארצות הברית. בשנת 2004 נכנס פילן להיכל התהילה של הפוטבול בנברסקה.

במהלך הקריירה המקצועית שלו עבד פילן כווטרינר והיה יושב ראש "חוות משפחת פילן", בית עסק בבעלות משפחתו שרכש את "DNA Genetics" ב-2003. בנוסף, היה פילן נשיא לשכת המסחר של אזור קולומבוס ויו"ר מועצת המנהלים של בית החולים הקהילתי בקולומבוס. פילן כיהן במועצת העוצרים של אוניברסיטת נברסקה (השולטת במערכת האוניברסיטאית במדינה) מאז 2012,שם שימש כסגן יו"ר ויו"ר גם ב-2018 וב-2020, בהתאמה.

 מושל נברסקה 
 בחירות 2022 
ממוזער|פילן נואם בעצרת בחירות באומהה, מרץ 2022
בבחירות 2022 בארצות הברית התמודד פילן לתפקיד מושל נברסקה מטעם המפלגה הרפובליקנית. במהלך הבחירות המקדימות למועמדות לתפקיד, מיאן פילן להתעמת עם יריביו לפריימריז. פילן זכה לתמיכתה של מושלת נברסקה לשעבר קיי אור ולחסותו של המושל המכהן פיט ריקטס. במערכת בחירות מקדימות מרובת-מתמודדים ניצח פילן כשגרף 33.75% מהקולות. עמיתו למירוץ הוא התובע הפדרלי לשעבר ג'וזף קלי.

במערכת הבחירות ניצח פילן כשגרף 60.5% מהקולות ונבחר למושל נברסקה. הוא הושבע לתפקידו ב-5 בינואר 2023.

 כהונתו 
ממוזער|פילן בעת ההכרזה על מינויו של בריגדיר גנרל קרייג סטרונג (משמאל) למפקד מחלקת הצבא של נברסקה, במקום מייג'ור גנרל דאריל בוהאק (מימין)
באוקטובר 2023 ספג פילן ביקורת בעקבות תגובתו לפרסום שעסק ברמות גבוהות ומסוכנות של ניטראטים בחוותיו. כתבת בשם יאנצ'י שו (Yanqi Xu) דיווחה כי ב-16 מחוותיו של פילן נמצאו רמות ניטראטים של לפחות 50 חלקים למיליון – פי חמישה מהרמה הנחשבת לבטוחה לשתייה. פילן, שטען כי לא קרא את הכתבה של שו, הצהיר: "כל מה שצריך זה להסתכל על מי שכתבה. היא מסין הקומוניסטית – מה עוד צריך לדעת?". ארגון העיתונאים האמריקאים-אסייתים גינה את דבריו של פילן והצהיר: "שו, כתבת תחקירים שגדלה בסין, זכאית לבצע את עבודתה מבלי להישפט על פי מוצאה האתני".

בשלהי יולי 2024 הודיע פילן על כינוס בית המחוקקים של נברסקה כדי לדון בהחלת מס רכוש, לאחר שהודיע על כוונתו לעשות זאת בנאומו בפני בית המחוקקים בחודש אפריל אותה שנה. מחוקקים שונים הביעו תסכול מהזימון לישיבה המיוחדת ומההצעות שהוצגו בה, שחלקן הוצגו לבקשתו של פילן.

ב-19 באוגוסט 2025 הודיעו פילן ומזכירת ביטחון המולדת של ארצות הברית, קריסטי נואם, על הקמת מתקן כליאה למהגרים בשם "קורנהאסקר קלינק" (Cornhusker Clink) בעיר מקוק שבנברסקה. המהלך הגיע בעקבות מאמצי ממשל טראמפ להקים מתקני כליאה נוספים למהגרים, ועורר ביקורת מידית מצד מחוקקים רבים בנברסקה ומצד הסניף המדינתי של האיגוד האמריקאי לחירויות אזרחיות.

 חיים אישיים 
לפילן ולאשתו סוזן ארבעה ילדים ושבעה נכדים. הוא קתולי. בדצמבר 2024 נפצע פילן באורח קשה אך לא מסכן חיים בתאונת רכיבה על סוס בקולומבוס שבנברסקה, ואושפז.

 קישורים חיצוניים 



 הערות שוליים 

קטגוריה:אמריקאים ממוצא גרמני
קטגוריה:אמריקאים ילידי נברסקה
קטגוריה:בוגרי אוניברסיטת נברסקה–לינקולן
קטגוריה:בוגרי אוניברסיטת המדינה של קנזס
קטגוריה:מושלי נברסקה
קטגוריה:מושלי מדינות ארצות הברית מהמפלגה הרפובליקנית
קטגוריה:אמריקאים שנולדו ב-1955